আজ থেকে বাড়ল মদের দাম

কলকাতা: ১ ডিসেম্বর থেকেই পশ্চিমবঙ্গে মদের দাম বাড়ল (WB Liquor Price Hike)। আবগারি দফতরের আগাম বিজ্ঞপ্তি অনুযায়ী, এ দিন থেকে বিদেশি মদের বিভিন্ন ব্র্যান্ডে বাড়তি শুল্ক কার্যকর হয়েছে। তবে স্বস্তির খবর, বিয়ারের দাম আপাতত বাড়ছে না।

আবগারি দফতর জানিয়েছে, ৭৫০ মিলিলিটারের বোতলের দাম ৩০–৪০ টাকা পর্যন্ত বাড়তে পারে। ছোট বোতল, অর্থাৎ ১৮০ মিলিলিটারের দাম বাড়তে পারে ১০ টাকা পর্যন্ত। ফলে এ বার থেকে খুচরো পর্যায়ে সুরাপ্রেমীদের বাড়তি খরচ করতেই হবে।

আরও পড়ুন: যাদবপুরে সমাবর্তনে আসছেন না হরমনপ্রীত কৌর, কারণ কী?

প্রাথমিকভাবে ফরেন লিকারের ওপরই দামবৃদ্ধি কার্যকর হচ্ছে। যদিও সূত্রের খবর, পরবর্তী পর্যায়ে দেশি মদের ক্ষেত্রেও অতিরিক্ত শুল্ক বসানো হবে। তবে বিয়ারের দাম অপরিবর্তিত রাখায় বিয়ারপ্রেমীদের মুখে কিছুটা হাসি ফিরেছে।

বিশেষজ্ঞদের মতে, এই সিদ্ধান্তের মূল কারণ রাজস্ব সংগ্রহ বাড়ানো। নতুন শুল্ক নীতি কার্যকর হলে রাজ্যের বছরে প্রায় ৪,০০০ কোটি টাকা অতিরিক্ত আয় হতে পারে বলে মনে করা হচ্ছে। গুদাম থেকে খুচরো দোকান—সবস্তরে নতুন দামই কার্যকর থাকবে।

আজ থেকে পুরনো দামে মদ বিক্রি করা যাবে না। নিয়ম ভাঙলে বিক্রেতাদের জরিমানা থেকে লাইসেন্স বাতিল পর্যন্ত হতে পারে। তবে আবগারি দফতর আশ্বাস দিয়েছে—নতুন দাম কার্যকর হলেও মদের জোগান স্বাভাবিক থাকবে।

দেখুন আরও খবর: